Herad (Farsund)

Herad er en bygd i Farsund kommune i Agder. Herad var egen kommune fram til 1964; og eget kirkesogn fram til 2015. Herad grenser til Lista i sør ved Ramneheia. I nord grenser Herad til Feda i Kvinesdal kommune og i nordøst til Lyngdal kommune.

Etymologi 
Tidligere skrevet Herred; etter 1917 skrevet Herad. Ordet betyr bygd. Kommer av norrønt herað.

Natur 
Herad ligger langs fjordene Fedafjorden, Framvaren, Lyngdalsfjorden, Åpafjorden og Drangsfjorden. Herad er den eneste bygda på Sørlandet som kun er en fjordbygd. Det er lite sletteland i Herad. Bygda er oppdelt i små dalsøkk og fjellknauser som er opptil flere hundre meter høye. Høyeste topp i Herad og i Farsund kommune er Lyfjellet på 486,6 moh.

På Sande ved Åptafjorden, møtes de to dalene Logedalen og Kjerringdalen; begge med forbindelse til Framvaren i vest. Langs nordsiden av Logedalen står fjelltoppene Sandsfjellet, 262 moh.; Forefjellet, 281 moh.; og Kalvenesfjellet, 345 moh.

Ramneheia 
På Ramneheia ligger St. Olavsvarden med en høyde på 360 moh. Ramneheia har mange turstier som følger både veier, stier og skogsveier. Under Ramneheia ligger Ravneheitunnellen som stod ferdig i 2009. Dette er Agders lengste veitunnell.

Runefjellet 
Runefjellet ligger på østsiden av Framvaren. Fjellet har en høyde på ca 166 moh. På bergveggen er det en runeinskrift på to linjer: ᚱᛁᛍᛐ ᛬ ᛆᛁᚿᚱᛁᚦᛁ ᛬ ᛆᛐ ᛬ ᚢᛍᛐᛅᛆ ᛬ Gjengitt i gammelnorsk språkform, blir dette «Reist Ein(d)riði at Øystein.» Som betyr: «Einride ristet (dette) etter Øystein.»

Historie

Herad kommune 
Herad ble 17. oktober 1893 delt i Herad og Spind kommuner. Fram til 1917 het kommunen Herred. I forbindelse med revisjonen av Norges inndelingsnavn ble det diskutert om det gamle sognenavnet Briseid skulle tas i bruk som kommunenavn, men dette forslaget ble nedstemt av herredstyret.

Folketallet i Herad var på sitt høyeste i 1875 med 1061 innbyggere. Utover 1900-tallet sank innbyggertallet kraftig, og i 1970 bodde det 284 mennesker i Herad. Nedgangen skyldtes til dels kommunens topografi. Landskapet er preget av heier og fjorder, og mange gårder var derfor små og med ensidig næringsgrunnlag. Dette gav kommunen beskjedne skatteinntekter; det ble en utfordring å bygge veier. Fra 1. januar 1965 dannet Herad sammen med kommunene Spind, Lista og bykommunen Farsund en ny kommune med navnet Farsund kommune.

Skole 
7. august 1845 ble det i fellesmøte mellom kommunestyre og skolekommisjonen enstemmig vedtatt å bygge skole på Sande. Skolehuset stod ferdig i 1846 og undervisningen startet 4. desember samme år. Med dette huset hadde Herad fått både skolehus og kommunelokale. I 1860 ble det innført en ny skolelov og sognene skulle deles inn i kretser. I Herad ble det åtte skolekretser. Frøynes, Briseid,  Gjersdal (senere Åpta), Sæveland, Egeland, Drange, Kjøkleiv, Tosås og Austad.

Åpta skole 
Sentralskolen på Åpta ble bygget i 1952. I 2002 ønsket kommunen å legge ned skolen og bygdefolket i Herad startet en aksjon. Aksjonen medførte at seks familier  med til sammen 21 barn, flyttet til Herad. 26. november sa et stort flertall i formannskapet nei til videre drift, men dette ble nedstemt. 10. desember ved at kommunestyret i Farsund gikk imot forslaget fra administrasjonen og formannskapet. Skolen ble drevet videre fram til vedtak om nedleggelse i 2004. Åpta skole ble stengt i februar 2005

Kirkebrann 
Mandag 10. mai 1948 brant den 108 år gamle Herad kirke på Briseid ned til grunnen. Brannårsaken ble aldri fastslått. Det ble strid om den nye kirken skulle bygges på Briseid eller Åpta. Ved kongelig resulusjon av 5. oktober 1951, ble den gamle kirketomten på Briseid godkjent som tomt for ny kirke i Herad prestegjeld. Kirken stod ferdig og ble viglslet 20. oktober 1957. Den nye kirken hadde ca 250 sitteplasser og var bygd etter tegninger av fylkesarkitekt Christensen.

Lag og foreninger 
 Herad historielag, stiftet 2013.
 Herad bygdelag

Kjente personer fra Herad 
 Barbro Osmundsdatter, i 1667 dømt for hekseri og brent på bålet på Engøy i Farsund by.

Se også 
 Liste over matrikkelgårder i Herad.
 Herad kirke
 Åpta misjonssenter
 Åpta

Galleri

Referanser

Litteratur 
Gisle Midttun, Hans Aall: Norske bygder. 2 1 : Vest-Agder Vest-Agder I, Bergen 1925
Johs Sætherskar: Det Norske næringsliv. 15 : Vest-Agder fylkesleksikon, Bergen 1953
Kåre Rudjord, Arnfinn Høyland: Herad - Bygda mellom fjorder og fjell, Farsund 1977
Vigleik Leira: Ordlaging og ordelement i norsk, Oslo 1992
Audun Kristensen: Briseid eller Ofte? : Herad 1948-1958, Sigersvoll 1999

Eksterne lenker 
 Herad på norgeskart.no

Tidligere kommuner i Vest-Agder
Farsunds historie
Norske kommuner etablert i 1838
Kommuner opphørt i 1965
Bosetninger i Farsund